**KRIZMOS ŠV. MIŠIOS**

Didysis ketvirtadienis 2021-04-01

Šiandien išsipildė ką tik girdėti žodžiai: „Viešpaties dvasia yra mus visus patepusi“, o ypač per kunigystės sakramentą, kad būtų skelbiama Geroji naujiena, nešamas išlaisvinimo žodis.

Šiandien minime patepimą, ypač kunigystės, ir aliejus, kuriais buvome patepti. Kiekvienas tikintysis yra pateptas jau per Krikštą. Tas patepimas, tai Šventosios Dvasios žymė, pakeičia mus, kad būtume Gerosios naujienos nešėjai. Šiandien susirinkome tam, kad atnaujintume šventimų dieną duotus pažadus.

Pirmasis klausimas, kurio netrukus paklaus vyskupas – „Ar norite atnaujinti tuos pasižadėjimus?“ Iš tikrųjų kas rytą atsibudę mes turime atnaujinti savo pažadus, iš naujo pradėti savo tarnystę. Šiandien tai darome iškilmingai. Mes prisimename savo šventimų dieną, prisimename tą nerimą, kurį tada jautėme, atsiliepdami ir pasiduodami tam didžiam Viešpaties kvietimui. Šiandien mes vėl ištarsime: “Taip, esu pasiryžęs ir toliau žengti tuo keliu“.

Antrasis klausimas tik papildys pirmąjį – „Ar esate pasirengę vienytis su Kristumi atsižadėdami savęs? Šventasis Tėvas, pradėdamas savo tarnystę, susirinkusiems kardinolams priminė, kad be Kristaus kryžiaus mes liekame kardinolais, vyskupais, bet nebe Kristaus sekėjais. Mes esame pašaukti mokytis iš Kristaus, kad vienytumės su Juo darydami tuos pačius Jo darytus darbus, kad Jo galia veiktų per mus mums patikėtuosiuose.

Trečiuoju klausimu bus klausiama apie savęs atsižadėjimą ir atsiliepimą kvietimui uoliai pastoracinei tarnystei – skelbti Dievo žodį, teikti sakramentus, padėti, paguosti, išgelbėti.

Iš ko šiandien galime atpažinti, kad jis yra geras kunigas?

Geras kunigas yra atpažįstamas iš to, kaip yra patepama jo tauta; tai aiškus įrodymas. Pastebime, kaip mūsų žmonės būna patepami džiaugsmo aliejumi; pavyzdžiui, kai išeina po Mišių, ir iš veido matyti, kad išgirdo gerą žinią.

Žmonėms patinka, kai Evangelija skelbiama su patepimu, kai mūsų skelbiama Evangelija paliečia jų kasdienį gyvenimą, kai kaip Aarono aliejus, nuteka iki tikrovės pakraščių, kai nušviečia ribines situacijas, “pakraščius“, kur tikintiesiems ypač kelia grėsmę tie, kurie nori išplėšti jų tikėjimą.

Žmonės mums dėkoja, nes jaučia, kad meldėmės apimdami jų kasdienio gyvenimo tikrovę, jų vargus ir džiaugsmus, nerimą ir viltis. Ir kai Pateptojo – Kristaus kvapsnis per mūsų tarpininkavimą pasiekia ir juos, jie jaučiasi padrąsinti patikėti mums visa tai, ko trokšta iš Viešpaties: “pasimelsk už mane, tėve, nes turiu problemą“, “palaimink mane“, “melskis už mane“ – tai ženklas, kad aliejus pasiekė apdaro pakraščius, tapo maldavimu, Dievo tautos malda. Kai esame tokiame santykyje su Dievu ir jo tauta ir malonė eina per mus, tada esame kunigai tarpininkai tarp Dievo ir žmonių. Būtina visuomet gaivinti malonę ir kiekviename prašyme, kartais netinkamame, kartais materialiame ar net banaliame – tačiau taip atrodo tik iš pažiūros – nujausti mūsų, tikinčiųjų, troškimą būti pateptiems kvapniu aliejumi, nes žmonės žino, kad jį turime.

Kai mylime savo avis, savo žmones, kiekvieną sutiktą mūsų kasdieniniame gyvenime. Koks jis bebūtų...Sunku yra girdėti, kai sakoma, kad jis mūsų nemyli...

Todėl reikia išeiti, patirti mūsų patepimą, jo galią ir atperkamąjį veiksmingumą: ten, kur kančia, kraujoplūdis, aklumas, trokštantis praregėti, kur daugybės piktų šeimininkų įkalinti belaisviai. Dievą sutinkame ne savojo „aš“ patyrimuose: savipagalbos kursai gali būti naudingi, tačiau jeigu kunigiškajame gyvenime einama nuo vieno kurso prie kito, nuo vieno metodo prie kito, tai gali nuvesti į pagonybę, malonės galios sumenkinimą, o ji žadinama ir auga tokiu mastu, kiek su tikėjimu išeiname, idant dovanotume save pačius ir Evangeliją kitiems, duotume truputį patepimo tiems, kurie galbūt visiškai nieko neturi.

Viskas, ką Jėzus skelbia, ir mes, kunigai, yra džiugus skelbimas, džiugus evangeliniu džiaugsmu. Tai džiaugsmas to, kuris savo nuodėmėse buvo pateptas atleidimo aliejumi ir savo charizmoje misijos aliejumi, kad pateptų kitus. Kaip Jėzus, taip ir kunigas skelbimą džiugiu padaro visu savo asmeniu. Kai pamokslauja - trumpai, jei įmanoma - tai daro su džiaugsmu, kuris paliečia jo žmonių širdis per Žodį taip, kaip jis pats buvo paliestas maldoje. Kaip ir kiekvienas mokinys misijoje, kunigas skelbimą daro džiugiu visa savo būtimi.

Brangūs tikintieji, visi mes, tiek dvasininkai, tiek pasauliečiai, vykdome karališkąją tarnystę pasaulio labui, ir kiekvienas iš mūsų turime savyje parodyti pasauliui gyvąjį Dievą, turime Jį liudyti ir pas Jį vesti. Šitoks yra mūsų visų pašaukimas ir tai ne priežastis didžiuotis, bet visų mūsų atsakinga pareiga, kurią mums uždėjo pats Viešpats Jėzus. Amen.